
LIETUVOS RESPUBLIKOS

VYRIAUSIOJI RINKIMŲ KOMISIJA

SPRENDIMAS

DĖL INICIATYVINĖS GRUPĖS PILIEČIŲ ĮSTATYMŲ LEIDYBOS INICIATYVAI

ĮGYVENDINTI ĮREGISTRAVIMO

2023 m. balandžio 6 d. Nr. Sp-95
Vilnius

Lietuvos Respublikos vyriausioji rinkimų komisija, vadovaudamasi Lietuvos Respublikos piliečių įstatymų leidybos iniciatyvos įstatymo 5, 6, 7, 9, 10 ir 11 straipsniais, Lietuvos Respublikos referendumo konstitucinio įstatymo 11 straipsniu ir atsižvelgdama į 14 Lietuvos Respublikos piliečių reiškiamą įstatymo leidybos iniciatyvą, kurią jie patvirtino atvykę į Vyriausiosios rinkimų komisijos posėdį, nusprendžia:
1. Įregistruoti 14 Lietuvos Respublikos piliečių, turinčių rinkimų teisę, iniciatyvinę grupę piliečių įstatymų leidybos iniciatyvai įgyvendinti ir patvirtinti šios iniciatyvinės grupės įregistravimo aktą (1 priedas).

2. Išduoti piliečių parašų rinkimo lapus 2023 m. balandžio 13 d.
3. Nustatyti, kad iniciatyvinė grupė, per nustatytą terminą surinkusi 50 000 rinkimų teisę turinčių Lietuvos Respublikos piliečių parašų dėl Lietuvos Respublikos gyventojų pajamų mokesčio įstatymo 21 straipsnio pakeitimo projekto, surašo baigiamąjį aktą, kurį kartu su piliečių parašais perduoda Vyriausiajai rinkimų komisijai ne vėliau kaip paskutiniąją šio termino dieną (2023 m. birželio 13 d.) iki 17 val. Per du mėnesius nesurinkus reikiamo Lietuvos Respublikos piliečių parašų skaičiaus, tolesnis parašų rinkimas nutraukiamas. 

4. Nustatyti, kad iniciatyvinės grupės teikimu iniciatyvinės grupės koordinatoriumi skiriamas Valdas Skarbalius. Koordinatorius yra atsakingas už Vyriausiosios rinkimų komisijos išduotų piliečių parašų rinkimo lapų priėmimą, tinkamą panaudojimą, apskaitą ir grąžinimą. 

Komisijos pirmininko pavaduotojas,

laikinai einantis komisijos pirmininko pareigas                                                      Andrius Puksas

